T. Galbavý, poslanec: (2009-02-05):
Podľa prieskumov je dokázateľné, že deti a mládež sú skupinou obyvateľstva, ktorá pomerne ľahko podlieha reklame, pokiaľ ide o reklamu agresívnu, sofistikovanú reklamu, kde mladí ľudia majú možnosť vidieť celebrity alebo osobnosti, ktoré obdivujú s fľaškou tvrdého alkoholu v ruke. Isteže musíte uznať, že je to útok na podvedomie toho mladého človeka a nakoniec mladý človek nedokáže rozmýšľať ako dospelý, nedokáže analyzovať alebo odolávať nástrahám, ktoré na neho číhajú na ulici aj prostredníctvom agresívnej reklamy. Je tiež všeobecne známe, že klesá vek ľudí, ktorí sa začínajú stretávať s pitím alkoholických nápojov. Určite koncom minulého roku si pamätáte, že všetky mestá boli doslova zafarbené nažlto. Mám na mysli bilbordy citrónovožlté, z ktorých sa na nás usmievali osobnosti, mladí sympatickí ľudia s nápisom No poďme, roztočíme to spolu na Silvestra, roztočíme to spolu do nového šťastného roku. Toto naozaj bola aj pre mňa silná káva. Tieto plagáty, bilbordy boli nalepené na električkách, na  autobusoch, na zastávkach verejnej dopravy, skrátka boli všade. S pánom kolegom Janišom sme si povedali, že je to naozaj  posledná kvapka trpezlivosti. Bol to pre nás silný a posledný impulz na to, aby sme sa pokúsili v parlamente zákonnou cestou zakázať reklamu na alkohol, ktorá, či chceme, alebo nechceme, najľahšie získava mladých ľudí, deti. Keď som dnes, napríklad včera a nakoniec sme svedkami, aj pani poslankyňa Tóthová to dnes  hovorila, dnes, včera, posledné týždne toho, že sa začína hovoriť o tom, že je alarmujúci nárast dokonca otráv detí alkoholom. To je vážne varovanie na to, aby sme urobili všetko preto, pre ochranu našich detí, mládeže a rodiny pred požívaním alkoholických nápojov.  Nikoho z vás nemusím presviedčať, o čom je alkoholizmus. Dnes sme tu mali zákon, boli tu naozaj veľmi fundované prednášky o jeho škodlivosti. Dámy a páni, alkoholizmus naozaj vážnym spôsobom poškodzuje spoločnosť. Dokáže zničiť nielen jednotlivca, ale dokáže zničiť existenciu celej rodiny. Alkohol je najpoužívanejšou alebo najrozšírenejšou užívanou drogou, a dokonca je to droga legálna. Vážené kolegyne, kolegovia, podstatou nášho návrhu, ešte raz zopakujem, je zakázať reklamu na alkoholické nápoje na miestach, kde sa bežne pohybujú deti a mládež. Neslobodno zabúdať na to, že reklama v záujme predať výrobok, nemusí pôsobiť priamo vychvaľovaním jeho predností. Už podľa súčasne platného zákona reklama na verejnom priestranstve nemôže byť udávaná v súvislosti s pozitívami tohto nápoja či vychvaľovaním, alebo hovoriť o liečivých účinkoch. Taktiež poznáme reklamy Kto by z nás nechcel mať susedov, s ktorými sa dá pozhovárať na balkóne v čase, keď aj muži majú svoje dni a kto má chuť sa zbližovať, tomu pomôže roky osvedčený prostriedok becherovka. Načo sa namáhať s nadväzovaním priateľských vzťahov, stačí ísť do obchodu a kúpiť si ich pekne koncentrované a vo veľkosti  balenia podľa potreby. Panie kolegyne, kolegovia, v súčasnosti podám pár informácií, ako je dnes regulovaná reklama na alkohol, aké pravidlá v súčasnosti podľa súčasného platného zákona platia pre reklamu. V súčasnosti je u nás reklama na alkoholické nápoje regulovaná dvomi normami.  Prvou je zákon o reklame, o ktorom dnes diskutujeme a máme záujem ho novelizovať. Ten stanovuje všeobecné pravidlá. Reklama napríklad nesmie tvrdiť, že alkohol má pozitívne účinky na telesnú alebo duševnú výkonnosť človeka. Ako som už spomínal, tiež nesmie tvrdiť, že alkohol má liečivé vlastnosti, že povzbudzuje alebo, naopak, upokojuje, prípadne že pomáha riešiť osobné a rodinné problémy. Reklama nesmie zosmiešňovať abstinenciu, nesmie vydávať vyšší stupeň alkoholu v nápoji za pozitívny a nesmie navádzať na nestriedme  pitie. V žiadnom prípade reklama nesmie byť zameraná na mládež a deti, nesmie napríklad  znázorňovať pijúce deti a mládež alebo osoby vyzerajúce ako deti či mladiství. Druhou normou upravujúcou reklamu na alkohol je zákon o vysielaní a retransmisii. Všetci dobre vieme, že dnes v rozhlase a v elektronických  médiách, v televíziách nie je možné vysielať reklamu na alkohol v čase medzi šiestou a desiatou večer s výnimkou reklamy na pivo. V tejto súvislosti chcem upozorniť na rozdielny prístup pri reklame na tabak a v reklame na alkohol. Pri tabaku sú pravidlá oveľa reštriktívnejšie, nesmie sa objaviť v elektronických médiách ani v printových médiách. Na žiadnych pútačoch, na štadiónoch, mimo predajných tabakových výrobkov sa nesmú rozdávať žiadne  vzorky cigariet ani reklamné predmety, napríklad tričká a peňaženky. Dokonca každé balenie tabakového výrobku musí niesť varovanie pred následkami požívania alkoholu. Tu som presne uviedol, že dnes na reklamu a tabak platia podstatne reštriktívnejšie a prísnejšie pravidlá. Nemám voči tomu výhrady. Tak ďaleko sa v reklame na alkohol nikdy neprikročilo ako v reklame na tabak. Rovnako sa nezaviedlo povinné označovanie fliaš alkoholu nápismi varujúcimi pred dôsledkami pitia. A tabak, nikto z vás nepochybuje, keď si dovolím tvrdiť, že je rovnako škodlivá a silná droga, ako aj alkohol. Kolegyne, kolegovia, chcem sa spýtať, prečo sa hráme na prísnych puristov v prípade mäkkých drog? Prečo sa hráme trochu na menších puristov v prípade, ak ide o tabak? A prečo neprijímame porovnateľné pravidlá, podmienky, pokiaľ ide o reklamu na alkohol? Tento nepomer je naozaj neopodstatnený, a to zvlášť v čase, keď hovoríme o tom, že deti a mládež nepijú už len na diskotékach, na žúrkach, ba dokonca v škole. Mladý človek nedokáže odolať sofistikovanej kvalitnej reklame, tak ako dokáže odolať človek dospelý so zdravým rozumom. Ctené kolegyne, kolegovia, nie, v žiadnom prípade nechceme, aby sa zakazovalo pitie alkoholu. Ono sa to ani nedá. To by neprinieslo  zníženie spotreby alkoholu. Varovným príkladom môžu byť pokusy s prohibíciou v Amerike. Z dovtedy rozumnejších pijúcich Američanov sa stali pijani a na pokútne vyrábanom a distribuovanom alkohole zbohatla mafia. Podobne vidíme, kam vedú prísne obmedzenia v niektorých severských krajinách k výletným lodiam plných na doraz spitých pasažierov doháňajúcich cez víkend to, čo nedostihli vypiť cez týždeň. Znovu sa vrátim  k tomu. Dnes tu bola veľmi fundovaná diskusia o alkohole, o alkoholizme, o jeho negatívnych stránkach. Takže, ctené kolegyne, kolegovia, ako som už povedal, nedúfam, že zákazom alkoholu alebo zákazom reklamy na alkohol dospejeme k tomu, že sa alkohol prestane piť. Nie som natoľko naivný, ale som o tom presvedčený, že je povinnosťou nás politikov, je povinnosťou slušnej krajiny ukázať, čo je správne a čo je nesprávne. Aké hodnoty reprezentujeme. Taktiež som o tom presvedčený, že ak uznáte tieto naše argumenty a zo zákona  zakážeme reklamu na verejných priestranstvách, môže to pomôcť eliminovať nárast, ktorý je už alarmujúci, aby deti a mládež sa dokázali alkoholu vyhýbať. Ide naozaj o veľmi racionálnu prevenciu. Tu nejde v žiadnom prípade o politiku ľavicovú či pravicovú, konzervatívnu alebo liberálnu. Máme dve možnosti. Buď sa postavíme na stranu tých, ktorí alkohol produkujú, na stranu majiteľov bilbordov, alebo sa postavíme na stranu rodín, na stranu, ktorá pomôže ochrániť alebo zmierniť nárast, škodlivý nárast, ktorý naozaj badáme a vidíme na našich deťoch, na našej mládeži z pohľadu požívania alkoholických nápojov. Ctené kolegyne, kolegovia, z mojej strany je to všetko. Pevne verím, že podporíte tento návrh aj napriek tomu, že ide o opozičný. Ďakujem pekne. (Potlesk.)